RO Jurnalul Oficial al Uniunii Europene C 285/14

Publicarea unei cereri în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

2012/C 285/09

Prezenta publicare conferă dreptul de opoziție la cererea de înregistrare în temeiul articolului 7 din Regulamentul (CE) nr. 510/2006 al Consiliului (1). Declarațiile de opoziție trebuie să parvină Comisiei în termen de șase luni de la data prezentei publicări.

DOCUMENT UNIC

REGULAMENTUL (CE) NR. 510/2006 AL CONSILIULUI

„EAST KENT GOLDINGS”

NR. CE: UK-PDO-0005-0951-13.02.2012

IGP ( ) DOP ( X )

1. Denumire:

„East Kent Goldings”

2. Statul membru sau țara terță:

Regatul Unit

3. Descrierea produsului agricol sau alimentar:

3.1. Tip de produs:

Clasa 1.8. Alte produse din anexa I la tratat (condimente etc.)

3.2. Descrierea produsului căruia i se aplică denumirea de la punctul 1:

„East Kent Goldings” este numele dat unei varietăți unice de hamei utilizat la fabricarea celor mai bune tipuri de ale și bere. Pe plantele femele de Humulus lupulus (plantă cunoscută și sub numele de „lupul pădurilor”) se formează conuri alcătuite din „petale” de țesut moale în interiorul cărora se află glande producătoare de lupulină, o substanță uleioasă lipicioasă care conține uleiuri esențiale și rășini.

Rășini

Acizi alfa 4,0-6,0 % g/g Cohumulon 25-30 % g/g Acizi beta 1,5-3,3 % g/g

Uleiuri

Ulei total 0,6-1,0 ml/100 g Mircen 20-26 % din uleiul total Humulen 33-45 % din uleiul total Raportul H/C > 3 Cariofilen 10-26 % din uleiul total Farnesen < 1 % din uleiul total Selineni < 3 % din uleiul total

Aceste conuri sunt folosite în principal pentru fabricarea berii. Conurile oferă arome delicate florale și de lămâie ușor dulce. Conul are formă alungită și ovală și o lungime între 1,25 cm și 2,5 cm. Culoarea conului este verde bogat, suprafața interioară a petalelor subțiri și pale fiind presărată cu lupulină, a cărei culoare este galben-deschis și care înconjoară baza semințelor. Conul are o textură lipicioasă și uleioasă la momentul recoltării, dar, după deshidratarea în vederea conservării, conurile încep să se desfacă în petale friabile, glandele galbene de lupulină devenind evidente. Aroma este un amestec de esențe citrice, de lămâie și florale. Când se adaugă la final în bere, hameiul uscat degajă o aromă asemănătoare celei a unei marmelade savuroase.

Principalele componente uleioase ale lupulinei sunt constante indiferent de anotimp și de localitate și, fapt menționat în descriere, disting Goldings de toate celelalte varietăți. Totuși, componentele minore ale uleiurilor esențiale pot varia în funcție de mediu și de anotimp, iar aceste componente, care, în mare parte, nu au fost caracterizate încă, fac distincția, din punctul de vedere al perceperii senzoriale a aromei și savoarei, între hameiul Goldings cultivat în regiunea East Kent și cel cultivat în alte regiuni.

3.3. Materii prime (numai pentru produsele prelucrate):

Nu este cazul.

3.4. Hrană pentru animale (numai pentru produsele de origine animală):

Nu este cazul.

3.5. Etape specifice ale producției care trebuie să se desfășoare în aria geografică delimitată:

Hameiul „East Kent Goldings” se produce, recoltează, usucă și ambalează în baloturi sau pungi în aria delimitată. Procesul de producție și preparare a hameiului „East Kent Goldings” se desfășoară în aria geografică delimitată. Deși materialul săditor certificat de minister (portaltoi sau butași) este produs în afara zonei delimitate pentru a se menține izolarea necesară pentru prevenirea pătrunderii bolilor virale, sursa originară a materialului provine din East Kent. Acest material provine dintr-o colecție de plante menținută anterior la Wye College și la East Malling Research Station (două instituții științifice respectate) și menținută în prezent de Wye Hops Ltd la Canterbury și la Faversham. Există documente care confirmă originea în East Kent a acestui material.

3.6. Norme specifice privind felierea, răzuirea, ambalarea etc.:

Hameiul „East Kent Goldings” trebuie să fie ambalat în baloturi sau pungi în aria delimitată. Ambalarea comprimă conurile de hamei uscate, ceea ce determină creșterea semnificativă a densității în vrac pentru a se facilita depozitarea și transportul. Procesul de ambalare trebuie să aibă loc în mod direct la ferma în care este produs hameiul, pentru a se putea asigura identificarea și trasabilitatea produsului. În plus, transportarea hameiului neambalat ar fi dificilă. Aceste procese definesc produsul ca fiind „preparat”. Baloturile sau pungile care conțin hamei uscat sunt sigilate și etichetate cu numele cultivatorilor, varietatea, parohia sau regiunea, anul recoltei și numărul UE, înainte de a fi transportate de la fermă pentru depozitare înaintea livrării către client. Cultivatorul păstrează un registru cu data recoltării de pe fiecare teren și cu numărul baloturilor sau pungilor cu hamei recoltat de pe fiecare teren.

3.7. Norme specifice privind etichetarea:

Nu este cazul.

4. Delimitare concisă a ariei geografice:

Aria geografică de producție este delimitată spre vest de drumul A249 de la Sheerness până la a șaptea joncțiune a autostrăzii M20 în direcție sudică, apoi spre est de-a lungul autostrăzii M20 până la Folkestone. Spre nord și spre est, perimetrul ariei geografice este determinat de linia coastei. Aria cuprinsă între aceste limite include parohiile Tonge, Borden, Lynsted, Norton, Teynham, Buckland, Stone, Ospringe, Faversham, Boughton-under-Blean, Selling, Chartham, Chilham, Harbledown, Canterbury, Bekesbourne, Bridge și Bishopsbourne.

5. Legătura cu aria geografică:

5.1. Specificitatea ariei geografice:

Hameiul Golding a fost selecționat din vechea varietate Canterbury Whitebine de dl Golding la West Malling, în Kent, în jurul anului 1790 (Percival, Jurnalul R.A.S.E pentru 1901). La începutul secolului al XIX-lea, hameiul Goldings era cultivat în East Kent, unde solurile erau „cele mai potrivite pentru creșterea hameiului… soluri adânci și bogate pe subsoluri calcaroase” (Rutley, Jurnalul R.A.S.E pentru 1848). Hameiul Goldings cultivat în East Kent era considerat superior celui cultivat lângă Maidstone, fiind justificat prețul mai ridicat. Pentru a facilita distingerea hameiului produs în această arie, acesta a fost vândut ca produs „East Kent” („The Hops Farmer”, E.J Lance, 1838, Londra) și astfel s-a ajuns la numele „East Kent Goldings”. În cursul secolului al XIX-lea, în East Kent au fost selectate mai multe variante locale, sau clone, inclusiv Bramling (1865), Rodmersham sau Mercers (1880), Cobbs (1881), Petham (1885), Early Bird (1887) și Eastwell (1889). Analiza uleiurilor esențiale confirmă faptul că toate aceste variante de „East Kent Goldings” au o compoziție unitară și sunt, fără îndoială, aceeași varietate. Morfologia acestor variante se potrivește întocmai cu descrierile hameiului Goldings redactate de cultivatori, agronomi și oameni de știință încă de la începutul secolului al XIX-lea.

Deși hameiul se cultivă în întreaga lume, fiecare varietate dă întotdeauna cele mai bune roade în locul în care își are originea. Aceasta a fost concluzia unei ample serii de studii internaționale asupra soiurilor de hamei, efectuate în perioada 1960-1978 [Neve (1983) J. Inst. Brew, 89, 98-101]. Principala justificare a acestui fapt a fost considerată influența localizării, care determină numărul de ore de lumină în ziua înfloririi, ceea ce se reflectă în recolta obținută. Comparația dintre producțiile de hamei Goldings obținute în East Kent în perioada 2006-2009 confirmă o creștere constantă cu cel puțin 21 % mai mare decât creșterea recoltelor obținute în alte zone.

Reputația calității superioare a hameiului Goldings cultivat în East Kent poate fi documentată din 1838 și până în prezent, când multe site-uri internet singularizează calitatea oferită de „East Kent Goldings”. În cadrul competiției naționale pentru hamei organizate anual de Institute of Brewing and Distilling, eșantioanele din East Kent au câștigat premiul pentru clasa Goldings în ultimii 5 ani, cu toate că „East Kent Goldings” ocupă numai 30 % dintre suprafețele cultivate cu varietatea Goldings din Regatul Unit. De-a lungul vremii, producătorii de bere au singularizat mereu calitățile aromatice superioare ale hameiului „East Kent Goldings”, iar în prezent numeroși producători de bere, mai ales dintre cei din SUA, specifică faptul că hameiul Goldings pe care îl achiziționează trebuie să provină din East Kent.

5.2. Specificitatea produsului:

„East Kent Goldings” a apărut dintr-o singură sămânță. Hameiul este o specie de plantă dioică, foarte eterogenă, exogamă. Așadar, structura reproducerii hameiului este foarte similară cu cea a reproducerii umane, cele două sexe separate producând urmași care sunt indivizi unici. Deși pot exista asemănări în cadrul familiei, nu există doi indivizi identici din punct de vedere genetic. În mod similar, autopolenizarea este imposibilă în cazul hameiului și, în mod necesar, fiecare nou individ rezultă din recombinarea genelor provenite de la doi părinți separați. Fiecare plantulă se dezvoltă într-o plantă matură diferită de toate celelalte plante de hamei din punctul de vedere al tuturor caracteristicilor sale, inclusiv din punctul de vedere al morfologiei și al compoziției chimice a produselor sale secundare. O varietate comercială este obținută prin înmulțirea clonală pornind de la plantula inițială unică, prin divizarea rizomului, prin stoloni (lăstari ai plantelor perene) sau prin tulpini recente, moi. Astfel, fiecare plantă dintr-o nouă varietate este identică din punct de vedere genetic cu plantula inițială, fiind obținută prin metode asexuate. Prin urmare, fiecare plantă poate fi utilizată ca material săditor de bază pentru înmulțirea ulterioară. Planta de hamei are un rizom peren. O varietate de hamei poate fi o plantulă crescută din întâmplare, de exemplu varietățile Fuggle și Whitbread Golding sau, de cele mai multe ori, este obținută de un ameliorator de plante. După sămânța inițială obținută de la amelioratorul de plante care stabilește varietatea, înmulțirea plantelor de hamei se face prin clonare din butași sau prin înmulțirea unor lăstari verzi cu ajutorul brumizării. Portaltoiul inițial poate produce hamei pentru mulți ani dacă este protejat de boli.

„East Kent Goldings” se caracterizează printr-un conținut ridicat de humulen (cu un raport de humulen/cariofilen întotdeauna mai mare de 3), dar și printr-un conținut foarte scăzut de farnesen și selinen, potrivit descrierii de la punctul 3.2. Deoarece fiecare varietate de hamei provine dintr-o unică plantulă cu o combinație unică de uleiuri esențiale, este posibil să se facă distincția între uleiurile din Goldings și cele din alte varietăți de hamei, neînrudite, cum ar fi Fuggle (care conține mult mai mult farnesen, aproximativ 7 %) și Challenger (care conține mult mai mult selinen, aproximativ 12 %). Deși combinația principalelor uleiuri din hameiul „East Kent Goldings” este similară cu cele ale varietăților înrudite prin genealogie, este, totuși, posibilă distingerea acestei combinații. De exemplu, plantula sa Northern Brewer prezintă un conținut mai bogat de mircen, de aproximativ 36 %, iar Northdown (o plantulă Northern Brewer) prezintă un conținut mai bogat de farnesen, de aproximativ 1,3 %. Există, de asemenea, multe variații specifice varietăților, în ceea ce privește vârfurile minore succesive selinenului.

Hameiul „East Kent Goldings” este caracterizat de o vulnerabilitate letală față de virusul mozaicului de hamei. Acest virus purtat de afidide produce simptome precum aspect pătat, frunze deformate și plante subdezvoltate și cu internoduri scurte, astfel cum au fost descrise de Neve (1991). Plantele de hamei „East Kent Goldings” infectate pot supraviețui cu simptome timp de câteva anotimpuri, dar apoi, în mod inevitabil, mor. Deși câteva varietăți experimentale din alte părți ale lumii prezintă, de asemenea, o sensibilitate letală față de această boală, hameiul „East Kent Goldings” este singura varietate comercială din lume cu o vulnerabilitate de acest gen. Înmulțirea portaltoaielor de „East Kent Goldings” trebuie să aibă loc în izolare față de toate celelalte varietăți care pot fi purtătoare asimptomatice ale virusului.

5.3. Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP):

Deși aroma și gustul berii produse din varietatea Goldings sunt căutate de mulți producători de bere, contribuția oferită de varietatea Goldings cultivată în regiunea East Kent din Anglia, „East Kent Goldings”, este apreciată în mod deosebit. Combinația dintre soluri, aspect, numărul orelor de lumină din zi, precipitații și temperaturi specifică regiunii modifică dezvoltarea și maturarea acestei varietăți de hamei, determinând obținerea unor conuri de hamei cu o calitate senzorială distinctă.

Depunerile de argilă aluvionară adâncă (folosită pentru cărămizi) găsite în North Downs constituie un factor favorizant pentru unicitatea hameiului „East Kent Goldings”. Solul reține umezeala, fapt important deoarece efectul zonei deluroase Downs asupra precipitațiilor din regiunea East Kent este înregistrarea unei cantități de precipitații de aproximativ 635 mm pe an, aproximativ 76 % din media națională. Această combinație determină o umiditate mai redusă decât în alte districte din Anglia în care se cultivă hameiul.

Caracteristicile aromatice ale hameiului „East Kent Goldings” sunt influențate de solul din regiunea East Kent – argilă pentru cărămizi peste cretă, care oferă un pH ideal, de 6,5-7,00 – și de localizare – expunerea la vânturile reci și încărcate de sare care bat dinspre estuarul Tamisei – în special în martie, când se formează caracteristicile sezoniere și varietale ale hameiului. Cercetările efectuate la fostul Wye College au demonstrat că temperaturile mai scăzute ale solului în lunile februarie și martie sunt strâns legate de recoltele mai bogate de hamei [raportul anual pentru 1980 al departamentului de cercetare a hameiului (Department of Hop Research), Wye College] și că temperaturile din luna martie pot determina, de asemenea, gustul amar al rășinii din glandele care secretă lupulină [raportul anual pentru 1982 al departamentului de cercetare a hameiului (Department of Hop Research), Wye College]. În plus, în luna martie pot fi detectați în țesuturile bobocilor și lăstarilor mai mulți precursori ai compușilor care se găsesc în glandele care produc lupulină (Rossiter, Imperial College).

Aroma delicată a hameiului „East Kent Goldings” generată de această combinație de factori regionali este recunoscută și apreciată de producătorii de bere și ale de calitate superioară, atât în Regatul Unit, cât și în Statele Unite ale Americii. Producătorii de bere utilizează adesea mențiunea „East Kent Goldings” pe etichetele aplicate pe propriile recipiente. Pentru hameiul „East Kent Goldings”, o materie primă unică, se achită în mod normal un preț mai mare. Acest hamei oferă arome florale delicate și de lămâie ușor dulce. Hameiul este deosebit de rafinat, dar cu o calitate minerală care determină caracterul și structura berii. Printre tipurile de bere și ale produse cu „East Kent Goldings” și premiate se numără Fullers 1845, Hop Back Summer Lightning și Boston Brewing Co Ales din SUA.

Trimitere la publicarea caietului de sarcini:

[Articolul 5 alineatul (7) din Regulamentul (CE) nr. 510/2006]

http://archive.defra.gov.uk/foodfarm/food/industry/regional/foodname/products/documents/east-kent-goldings-pdo-120111.pdf

(1) JO L 93, 31.3.2006, p. 12.